Document ID: /roh_data/filtered/fineweb-2-filterrobots_roh.jsonl.gz/19025

Dapi fin favrer 2015 è il center da transit Valbella a Litzirüti en funcziun. Actualmain vivan 104 requirents d’asil en l’anteriura chasa da vacanzas a l’entschatta dal vitg da Litzirüti. Per dar in’invista a la populaziun ha l'uffizi da migraziun dal Grischun avert las portas dal center per visitadras e visitaders.
Armin Bühler, manader dal center da transit ha mussà las stanzas da scola, las chombras ed era declerà il manaschi. Sper discurs cun ils manaders ha la populaziun era pudì discurrer cun ils requirents d’asil. Da mezdi han ils abitants preschentà e fatg amogna spisas da lur patria.
Spisas da tut il mund
In grond buffet cun tratgas da tut il mund ha spetgà visitadras e visitaders. Ils requirents d’asil han per exempel fatg amogna ris dultsch cun mandlas ed ivettas da l'Afghanistan, charn nursa cun chilli da l’Etiopia ni era paun dal Sudan.
RR Actualitad 12:00